Om te kan lees en skryf maak jou nie geletterd nie - Solidariteit WêreldSolidariteit Wêreld
Tuis › Nuuskantoor › Om te kan lees en skryf maak jou nie geletterd nie
Om te kan lees en skryf maak jou nie geletterd nie
Hierdie artikel het moontlik nie betrekking op diegene wat dit lees nie, maar eerder op lede en ondersteuners wat nie direkte toegang tot die internet en sosiale media het nie.
In Eerstewêreldlande soos die Verenigde State van Amerika is die definisie van geletterdheid aangepas en diegene wat kan lees en skryf, maar nie rekenaarvaardig is nie en nie toegang tot ten minste e-pos of die internet het nie, word as funksioneel ongeletterd geag.
Dit is vir 'n geruime tyd reeds die norm dat maatskappye deur middel van 'n eenvoudige medium soos e-pos of WhatsApp, Intranet, en deur 'n videoboodskap intern met hul personeel kommunikeer, en deur hul webwerf, LinkedIn, Twitter en Facebook ekstern kommunikeer.
Ek wat nie 'n werknemer van een van die groot mynhuise is nie, ontvang hul elektroniese nuusbriewe en videokommunikasies, en weet soms meer van 'n maatskappy se doen en late as sommige van ons lede wat nie kantoorgebonde is nie en byvoorbeeld ondergronds in 'n myn werk, en nie toegang tot e-pos of die internet het nie.
Covid-19 het die gebruik van virtuele mediums 'n groot tree verder geneem, en so het dit die norm geword om vergaderings oor Microsoft Teams of Zoom te hou, terwyl die gebruik van Google Classroom by skole toegeneem het. Die Skoleondersteuningsentrum (SOS) het die Wolkskool, 'n nuwe generasie virtuele leerplatform, gevestig en so leerders reeds op skoolvlak aan die nuwe wêreld van werk bekendgestel.
Tegnologie en werk soek
Toegang tot e-pos of die internet is nog meer belangrik in 'n werksoekproses. Tydens afleggings- en likwidasieprosesse sal Solidariteit sy lede aanmoedig om hul CV's elektronies vir ons te stuur vir plasing op ons werksgeleenthede-portaal, WerkNet, of ons maak die e-pos- en webblad-adresse bekend van maatskappye wat CV's inwag. Ons ervaar deurgaans dat 'n groot aantal van ons lede bloot nie toegang tot e-pos of die internet nie het nie, of nie 'n professionele CV het of self een kan opstel nie, en daarom moet die vakbond gereeld inspring om vir lede CV's op te stel en dit namens hulle te versprei.
As jy dit kan bekostig, is dit maklik om toegang tot die internet en 'n gratis e-posadres te kry omrede die meeste selfone toegang tot beide die internet en e-posgebruik bied. Vir die jonger geslag is dit reeds tweede natuur. Ter illustrasie, net voor Covid-19 ons getref het, het 'n jong regsgegradueerde my tydens 'n mynboukonferensie genader en my gevra of ek sy CV aan maatskappye kan stuur. Ek het my e-posadres vir hom gegee en hy het bloot sy selfoon uitgehaal en sy CV daar en dan vir my gestuur. Ek kon toe onmiddellik sy CV vanaf my selfoon aan werkgewers stuur terwyl ek in die konferensie sit en sodoende die jongman onmiddellik aan werkgewers bemark.
Aan die moderne werksfront gebruik 95% van maatskappye wat hul personeelwerwing deur sosiale media doen, uitsluitlik LinkedIn – 'n professionele netwerkportaal – om kandidate te identifiseer. Min werkgewers adverteer nog vakante poste in koerante. Dan is daar maatskappye soos MultiChoice wat van 'n werkaansoeker verwag om deur middel van 'n selfvervaardigde YouTube-video aansoek te doen vir werk en op dié wyse sy of haar CV aan te bied.
Omrede die eerste ronde van werksonderhoude deesdae ook deur 'n virtuele platform geskied, is toegang tot die internet, apps en sosiale media nie 'n kortstondige gier ("fad") nie, maar deel van die nuwe normaal.
Mens het simpatie met diegene wat weens finansiële redes nie internettoegang het nie, hoewel databondels deesdae so min soos R12 vir 1GB (of 1c per MB) kos op selfone. Ons lede en ondersteuners wat egter bloot net weerstand teen die gebruik van internetplatforms bied en nie deel van die moderne wêreld wil word nie, moet besef dat dit tot hul nadeel en tot nadeel van hul gesin of familie kan wees. Die kans om net verder agter te raak word ook by die dag groter.
Tegnologiedoelpale hou aan skuif
As jy dink dat toegang tot e-pos die moderne wêreld van werk weerspieël, is jy verkeerd. Daar is vele werkplekke in Suid-Afrika wat van die gebruik van e-pos oorgeskuif het na die meer gesofistikeerde gebruik van Microsoft Teams, Yammer of Slack. Dit is apps wat 'n veilige en geslote werkgewersnetwerk bied, amper soos 'n werk-projek-Facebook op rekenaar en selfoon. Dan is daar ook Workplace, 'n kommunikasiemedium vir sakeondernemings wat beskryf kan word as 'n interne Facebook-weergawe wat onder meer deur Spotify, Starbucks en die Wêreldgesondheidsorganisasie gebruik word. Dit beklemtoon dus die agterstand van 'n persoon wat nou nog nie toegang tot e-pos het nie en nie oor basiese rekenaarvaardighede beskik nie.
Intussen moedig vele werkplekke ook die gebruik van virtuele kommunikasie-apps aan aangesien "werk vanaf enige plek" kan gebeur.
Ons het dus nie 'n keuse of ons internetmediums of sosiale media wil gebruik of nie. Die enigste keuse is hoeveel daarvan ons wil gebruik bo en behalwe die noodsaaklike om inligting te kry en onsself in die hoofstroom te hou.
Om jou kanse op indiensname te verhoog of jou veiligheidsnet teen werkverlies te versterk, moet enige Solidariteit-lid deur 'n selfoon, rekenaar of tablet direkte toegang tot iets eenvoudig soos e-pos, internet en die toepaslike virtuele platforms kry om in pas te wees met die vereistes van die nuwe wêreld van werk.